Эвтархойн Ахьмадана ша чоьхьа ма-велли хиира, тахана къамел 1овда халвата хаарх хир доций. Аренца хилларг-лелларг хаьттина чекхдаьллачул т1аьхьа, Г1изларара вайн захалш муха 1аш бу, уьш болчохь хила а хуьлий хьо? – хаьттира дехоша. Дийцира х1инца Кавказан т1ом шен т1аьхьрчу чаккхене боьрзуш хиларх. Паччахьан эскарийн маьршачу нахах болу къинхетам д1аболуш бу. Россина Нохчийчохь, Дег1астанахь толам беза. Иштта хьал чолхе даьллачу хенахь даиман т1амехь волу хьо кхерамехь ву. Дела ша воцург вай массо а дала дезаш ду. Цундела нохчаша къонах стаге бен т1ебог1у бохам буьйцуш ца хилла. Хьуна хьайна хаьа Ахьмад х1ара хьан вешин к1ант Дала дика дина стаг вуй. Вай кхунна парг1ато яла еза, ша халватехь 1аш мелла а алсам шен ойла Далла т1е а яхийтина, лаьтта бухахь 1ан. Хьуна тхан къамел тахь, я ца тахь вайн нус йолу оьрси шен ц1аяхийта еза. Доллучул атта и ц1е т1ехь йоцуш яхийтича ду. Цунна кхайкхина оха хьоьга. Хьо кийча вуй оха бохург дан?